**TLAČOVÁ SPRÁVA -**  **ABILYMPIÁDA zdravotne postihnutých alebo inak znevýhodnených občanov**

**Usporiadateľ:** Krajskáhvezdáreň a Zemplínske kultúrne centrum Michalovce -

kultúrne zariadenie KSK

**Miesto:** Galéria Zemplínskeho kultúrneho centra - Gorkého 1, Michalovce

**Riaditeľka KHaZKC:** Mgr. Alena Navrátilová

**Názov podujatia:** **ABILYMPIÁDA zdravotne postihnutých alebo inak znevýhodnených občanov – 6. ročník**

**Termín podujatia:** 24. október2023 o 09:00 hod.

**Informácie k podujatiu:** Mgr. Lucia Kreculová [lucia.kreculova@khazkc.sk](mailto:lucia.kreculova@khazkc.sk), www.khazkc.sk

Krajskáhvezdáreň a Zemplínske kultúrne centrum Michalovce v zriaďovateľskej pôsobnosti Košického samosprávneho kraja, pripravuje už 6. ročník súťažnej prehliadky pracovných schopností a zručností zdravotne postihnutých, alebo inak znevýhodnených občanov pod názvom ABILYMPIÁDA.

Našou snahou je upozorniť na potrebu venovať pozornosť aj tejto cieľovej skupine v rámci kultúrno-osvetového pôsobenia. Sme presvedčení, že integrácia osôb so zdravotným znevýhodnením a ťažkým zdravotným postihnutím má význam nielen pre túto cieľovú skupinu, ale aj pre ostatnú populáciu, pretože pomáha búrať bariéry a predsudky v spoločnosti.

Abilympiáda v Michalovciach je určená nie len pre znevýhodnených občanov, ale aj pre seniorov, ktorí tiež môžu byť pohybovo obmedzení. V jednotlivých disciplínach sa stretávajú ľudia s rôznym postihnutím. Filozofiou Abilympiády je ukázať, že aj osoby so zdravotným postihnutím môžu konkurovať zdravým.

Samotná súťažná prehliadka sa realizuje v priestoroch Zemplínskeho kultúrneho centra. Súťažiaci sú prihlásení do vopred stanovených disciplín, niektorí aj do viacerých, podľa náročnosti. K náročnejším súťažným disciplínam z časového hľadiska je maľovanie na hodváb a paličkovaná čipka. Jednou z najobľúbenejších disciplín je studená kuchyňa. Čarovné, chutné a voňavé výtvory sa po hodnotení poroty dajú aj ochutnať. Atmosféru súťaže sprevádza sústredenie a zanietenosť súťažiacich. Každý sa usiluje zhotoviť výrobok v čo najlepšej kvalite. Jednoduchú úlohu nemá ani porota, ktorá z množstva rôznorodých súťažných výrobkov vyberá tie najlepšie a najkrajšie. Záver prehliadky patrí slávnostnému vyhodnoteniu spojenému s výstavou súťažných prác a výrobkov. Súčasťou projektu sú aj sprievodné podujatia, ktoré prispievajú k posilneniu vzťahov medzi znevýhodnenými skupinami a majoritou a medzi znevýhodnenými navzájom. Záver súťaže už tradične patrí spevu, zábave a tancu, čo vytvára priestor pre ďalšie komunitné zbližovanie a budovanie kontaktov a napĺňa cieľ tohto projektu. V réžii michalovskej kapely Flegment je pripravený interaktívny hudobno-tanečný program.. *,,Podujatiami takéhoto charakteru s vlastnými projektovými zámermi napĺňame ciele sociálnej prevencie v spolupráci s občianskymi združeniami a neziskovými organizáciami,“* povedala Lucia Kreculová pracovníčka Zemplínskeho kultúrneho centra v Michalovciach.

V tomto projekte participujeme s týmito partnermi: Slovenská únia sluchovo postihnutých v Michalovciach, INTEGRA Združenie pre duševné zdravie, ONKO KLUB VENUŠA, LIDWINA Domov sociálnych služieb Strážske, HARMÓNIA Domov sociálnych služieb Strážske, ONDAVA Domov sociálnych služieb Rakovec nad Ondavou, Centrum sociálnych služieb ZÁTIŠIE Snina, DOSOS Domov sociálnych služieb Sobrance, ANIMA Domov sociálnych služieb, Denné centrá a stacionáre v Michalovciach.

Súťažná prehliadka bude realizovaná s finančnou podporou z dotačnej schémy Ministerstva kultúry SR z podprogramu 2. Kultúra znevýhodnených skupín.

Michalovce 12.10.2023